79. schôdza NR SR - 2.deň - A. dopoludnia
Dátum: 2022-12-09
Poslanec: Fico, Robert (SMER - SD)
Druh vystúpenia: Vystúpenie v rozprave

20. Tam, tam nič nefunguje, absolútne nič tam nefunguje. Vy ste politická strana, ktorá jednoducho neexistuje. Vy ste dnes zaviedli do politického systému Slovenskej republiky model nevídaný. Tu je nejaká štruktúra, ktorá nemá zjazdy, nemá zasadnutia, nemá vnútorný stranícky život a je, samozrejme, najsilnejšia vládna strana. To sú veci, ktoré sa raz prejavia v slovenskom politickom systéme. Musí nastať štandardizácia politického systému. To sú všetko, opakujem ešte raz, momenty, pre ktoré budem vždy tvrdiť, vždy budem tvrdiť, že táto vláda musí byť odvolaná. Preto, dámy a páni, vám chcem povedať, že my sme nepotrebovali na náš postoj, ako som už uviedol niekoľkokrát, návrh, ktorý predložili poslanci za SaS a nezaradení poslanci okolo Petra Pellgriniho. A priznám sa, že by sme takýto návrh nikdy nepodpísali. A to hovorím veľmi otvorene. Mňa včera šokoval Peter Pellegrini na tlačovej konferencii, keď povedal, že on podpísal tento návrh bez toho, aby ho čítal. To nie je teda príliš zodpovedné, podpísať tak vážnu vec, ako je návrh na odvolanie vlády bez toho, aby si tento návrh prečítal. Asi im to nie je príliš príjemné, pretože ani včera, ani dnes tu nepáchne ani jeden poslanec okolo Petra Pellegriniho. Kde sú? Veď predsa podpísali návrh na odvolanie vlády. Kde sú? My sme návrh nepodpísali. Pozrite sa, ale tu sedíme a pracujeme. A snažíme sa normálne, vecne argumentovať a tvoriť. Tento návrh by sme nepodpísali preto, lebo tam sú nezmysly. Po prvé musím povedať, čo to je, že vláda rezignovala, pokiaľ ide o boj proti mafiánskemu štátu a proti korupcii. To je Petrovi Pellegrinimu ľúto, že mu ráno o piatej nevykopli dvere, že ho nezadržal, že ho neobvinili z nezmyselných vecí a že ho na rok a pol neposadili do väzby? To majú málo starostí? Majú Petra Žigu obvineného, ďalšieho súpútnika Petra Kažimíra obvineného. Áno, sú to nezmyselné, vymyslené obvinenia, ale musia konečne páni v HLAS-e pochopiť, o čo tu ide. A buď začnú bojovať proti tomu, alebo jednoducho budú podpisovať nezmysly, ako podpísali v tomto prípade. (Ojedinelý potlesk.) Predsa sám Pellegrini má problém. Vymyslený problém. Opakujem ešte raz, to, že si niekto vymyslel rozprávku proti Pellegrinimu, za to Pellegrini nemôže. No ale vy ste schopní čohokoľvek. Vy ste schopní na základe výmyslu ľudí zatvárať na rok, na rok a pol do väzby. Takže my by sme takýto návrh nikdy podpísať nemohli. Nehovoriac o ďalších pasážach, ktoré tam boli. Páni zo SaS, dovoľte mi, aby som vám povedal, že nesiete plnú zodpovednosť za to, v akom stave je táto krajina. Vy sa nemôžte teraz tváriť ako svätý za dedinou. Viete, ušli ste od zodpovednosti, lebo dobre vedel Sulík, že nezvláda veci na ministerstve hospodárstva. Budem hovoriť o jednej veci. Dobre ste to vedeli. Ušli ste zo zodpovednosti a teraz sa tvárite, že vy ste najdemokratickejší, šírite tu reči o demokracii, vy ste najčistejší, vy najviac bojujete proti korupcii a neviem proti čomu všetkému. Ha, a to vôbec teda pravda nie je. Nesiete plnú mieru zodpovednosti, ako som už povedal, ste ako prašť alebo uhoď, keď vás porovnám s ostatnou časťou vládnej koalície. Veľa rozprávate o demokracii. Páni zo SAS-ky, hlasovali ste za zatvorenie alternatívnych médií? Samozrejme, že ste hlasovali. Veľa hovoríte o demokracii. Hlasovali ste za obmedzenia ľudských práv v pandémii? Hlasovali ste. Tak aká ste vy demokratická, solidárna a slobodná strana? Pridali ste sa ku všetkým svinstvám, ktoré tu boli napáchané za posledné tri roky. Prijali ste filozofiu, ktorú ste si dohodli na hoteli Bôrik. Všetko si musíme vo vládnej koalícii odpustiť, len nech sa nevráti strana SMER - sociálna demokracia k moci. A v duchu tejto filozofie ste sa aj veľmi rýchlo zariadili. A teraz tu sedíte, niektorí poslanci SaS, tak sa spýtam ešte raz. Predstavte si, že som minister spravodlivosti a môj brat zarába milióny na RTVS, ako to je v prípade pani Kolíkovej. Predstavte si, že som minister spravodlivosti a mám spoločnosť, kde dochádza k okrádaniu ľudí v bytových domoch v Moste pri Bratislave. Všetko si jednoducho odpúšťate. Predstavte si, dámy a páni, že som minister hospodárstva a deň pred odchodom do Dubaja na štátnu cestu dám podpísať svojmu synovi vymyslenú zmluvu, že je expert na energetické právo, a týždeň ho živím, kŕmim a starám sa oňho za štátne peniaze v Dubaji. A mohol by som pokračovať, lebo vám sa to zapáčilo. Vám sa to zapáčilo. Kde ste, vy veľkí bojovníci proti korupcii, keď tu máte priam dôkaz, že je podozrivý Mikulec zo 100-tisícového úplatku? Kde ste, vy všetci bojovníci proti korupcii, pri mnohých ďalších veciach, ktoré sa preukazujú za posledné obdobie? Takže vy nemáte právo tu vykrikovať a rozprávať, akí ste vy iní. Vy ste presne takí istí ako ten zostatok vládnej koalícii a nesiete tú istú mieru zodpovednosti, a preto sme povedali, že nikdy, opakujem ešte raz, nikdy by sme takýto návrh podporiť nemohli. Samozrejme, že zlyhávate aj profesionálne, aj osobnostne. Prosím vás, ako sa môže stať, že pod gesciou ministerky spravodlivosti sa zadusí advokát na COVID vo výkone väzby? A chladnokrvne povie ministerka, nemali sme pľúcnu ventiláciu. My sme však preukázali jasne, že bolo 37 pľúcnych ventilácií v danom okamihu k dispozícii. O čom tu rozprávate? Manželka tohto mŕtveho advokáta sa nevedela dostať k základným informáciám, pokiaľ ide o jeho zdravotný stav, lebo štyrikrát žiadal notára, aby mohol dať manželke splnomocnenie. Výsledkom bolo, ani raz nepustil vyšetrovateľ a, samozrejme, prokurátor z Úradu špeciálnej prokuratúry takéhoto notára k tomuto človeku. Manželka sa dozvedela o smrti až na nasledujúci deň. Zlyhávate osobnostne aj v iných veciach. Ja tu počúvam rôzne veci, pán Osuský tu minule rozprával, že vraj si zaslúžili tí Srbi, civilisti, aby boli pozbíjaní americkými bombami. Ste sa zbláznili?! Alebo minule pán Osuský povedal, že Sovietsky zväz si počas druhej svetovej vojny úmyselne zabíjal civilistov, aby sa mohol chváliť vysokým počtom obetí počas druhej svetovej vojny. Vy ste sa fakt zbláznili? Prečo išiel Sulík z funkcie ministra hospodárstva? Veľmi krátko. Sulík zlyhal predovšetkým v jednom z posledných balíkov sankčných, ktoré boli prijaté na úrovni Európskej únie, a to sa týkalo ropy. Ako je možné, že minister hospodárstva nepresvedčil Hegera? Chápem, že Heger netuší, mimo on úplne mentálne, netuší, o čo tu ide, ale minister hospodárstva to presne musel vedieť, čo bude znamenať tá blbosť so zastavením dovozu ruskej ropy na územie Európskej únie! Však buďme trošku racionálni a pragmatickí. Dámy a páni, 30 % všetkej ropy spracovávanej na úrovni Európskej únie pochádza z Ruskej federácie, 15 % všetkých produktov z ropy, predovšetkým dieslu, pochádza z Ruskej federácie. Piateho decembra 2022 došlo k rozhodnutiu, že do Európskej únie nemôže prísť už žiadna ropa ani ropné produkty z Ruskej federácie. Jediná výnimka bola pre Slovensko, Českú republiku a Maďarsko, ale táto výnimka bude platiť len do 5. decembra 2023, nejdem teraz do detailov. V praxi to znamená, že Slovnaft musí za 250 mil. eur prerábať svoju technológiu, musí sa pripraviť na úplne inú ropu a bude mať obrovský problém s prežitím, pretože domáca spotreba produktov zo Slovnaftu je 30 %. On tých zostávajúcich 70 % musí niekde jednoducho, jednoducho umiestniť. Viete, čo nás čaká? Obrovský problém s dieslom, obrovský problém s motorovou naftou, počnúc budúcim rokom. Už teraz sme toho, samozrejme, svedkami, pretože tie krajiny, ktoré majú ropu, tzv. spriatelené krajiny s Európskou úniou sa na nás vykašlú a budú zarábať toľko, koľko sa len bude dať. Sulík zlyhal. A toto bola napríklad situácia, kedy mal, kedy mal minister hospodárstva buchnúť po stole a povedať Hegerovi, pán premiér, toto musíš vetovať, lebo nám to bude škodiť. Budete vidieť, čo to urobí so Slovenskom, pokiaľ ide o motorovú naftu. A my sme zatiaľ, pokiaľ ide o naše predikcie, vždy presní, pretože napĺňa sa do bodky to, čo hovoríme už niekoľko mesiacov alebo možno už aj dva roky. Dámy a páni, je tu ešte jeden moment, pre ktorý chceme zahlasovať za pád vlády, ale to je taký, ako hovoria Angličania, že side efect, že bočný efekt. My chceme túto vládu odvolať, lebo nie je dobrá, je neschopná a máme iný pohľad na to, ako by mal štát fungovať. Ja by som si veľmi želal (povedané so smiechom), aby táto vláda padla ešte z jedného dôvodu, nech Slovensko vidí, nech má konečne dôkaz, že do ktorej vlády SaS sadne, tak tú rozbije. V roku 2011 to bola prvá vláda, potom vám rozmlátili vládu Matoviča, teraz vám mlátia vládu, vládu Hegera. Čiže nech je už ten dôkaz, nech každý, kto bude uvažovať, odkaz pre Petra Pellegriniho, o spolupráci s SaS alebo s Progresívnym Slovenskom, nech vie, že v DNA tejto strany, lebo oni nevedia nič iné robiť, rozprávať nezmysly, že Srbi si zaslúžia zabíjanie civilistov, alebo nejaké výletíky do Dubaja, toto sú presne oni, nechať udusiť advokáta Krivočenka vo väzbe, to je vaša práca, presne tak. Ale nech každý na Slovensku vie, každý politik, kto uvažuje o akejkoľvek spolupráci s touto partičkou liberálov, zbláznených liberálov, čo urobia, keď nastúpia do akejkoľvek vlády. Vždy každú vládu rozbijú. To je dnes už jednoducho hotová a jasná vec. A bol by som rád, keby tento dôkaz sa dostal na Slovensko. Chcel by som pripomenúť, že strana SMER - slovenská sociálna demokracia naozaj nepotrebuje nejaké podania, ktoré tu prichádzajú z vašej strany. My sa začíname trošku na vás už aj zabávať. A dám vám jeden príklad za všetky. Elektronické mýto malo byť takou loďou, ktorá (ruch v sále a zaznievanie gongu) mala viesť k tomu, že, ktorá mala viesť k tomu, že preukážete verejnosti, ako sa tu kradlo, rozkrádalo, neviem čo robilo. Tak teda povedzme si, o čo tu ide. V roku 2020 ešte pred voľbami vtedajší, alebo teda súčasný predseda OĽANO pán Matovič vykrikoval, že to je najväčšia lúpež storočia, že každý rok 100 mil. je táto krajina okradnutá, keďže spoločnosť SkyToll, ktorá realizuje elektronický výber mýta, to má tak nastavené, ako to má nastavené, a že oni všetko urobia, aby to zrušili, zničili, urobili čokoľvek iné, nové. Boli návrhy, že sa okamžite má vypovedať zmluva so SkyToll-om, že vraj štát má prevziať elektronický výber mýta a neviem čo všetko a že 100 mil. každý rok sa z toho ukradne a že to najlepší dôkaz toho, ako sme v SMER-e kradli. Dámy a páni, dnes je 9. decembra. Prvého januára 2023 končí táto zmluva. Čo máte? Máte trt! Máte dieru v koláči, máte z opice riť. Nemáte nič. Nemáte nič pripravené. Jediné, čo môžte urobiť, je to, že podpíšete dodatok s SkyToll-om. To znamená čo? Ak to ten Ľubo Vážny robil, on to nerobil s tým, že každý rok má byť táto krajina okradnutá o 100 mil. eur. Ale vy to robíte s tým, že ste o tom presvedčení. To znamená, že vy nechávate každý rok 100 mil. ukradnúť. A teraz ešte s tou firmou idete podpísať dodatok. Toto nech je absolútny príklad nieže vašeho zlyhania, vašeho farizejstva, ako ste to neschopní robiť. Tri miliardy sme vraj ročne ukradli. A to sú kde? Však tri roky tu máte Lipšica, ktorý si môže robiť, čo chce. Tri roky sa nás snažíte zatvoriť, kriminalizovať, a čo ste pozisťovali? Že niekto dal domov nejaký telefón, že nejaký televízor, že nejakých 10-tisíc eur. Prosím vás! No čo ste z tej korupcie tak strašne akože dokázali v tomto štáte vyšetriť? No nič, pretože všetko to boli vymyslené bájky! Vy ste vedeli v roku 2020, že jediné, čo môžete ponúknuť slovenskej verejnosti, je kriminalizácia opozície a na nej pracujete a spoliehate sa, že to vám bude fungovať až do konca tohto volebného obdobia. Ale veľmi ste sa pomýlili. Vy ste nás totiž podcenili. My nie sme sraľovia. Jednoducho došla situácia a my sme zabrali. Veľmi jasne sme poukázali, čo bola chyba, že sme neurobili v roku 2018, ale k tomu sa už teraz ja nebudem vracať, takže pre nás je nadovšetko jasné a evidentné, že táto vláda musí padnúť. Využijem posledné tri minúty na to, čo povedal pán Sulík včera vo svojom vystúpení, a to je také najpríznačnejšie. Ja som vždy bol v tom, že pád vlády má viesť k predčasným parlamentným voľbám. To je najdemokratickejšie a najsprávnejšie. Čo nám včera Sulík ponúkol? Sulík povedal, že Fica treba zatvoriť, že SMER sú zločinci, ale chceme od nich 27 hlasov, aby som sa ja celý mohol vrátiť do vlády. On sa zbláznil. On aj bol... Nafetovaný bol? Alebo neviem, čo s ním bolo. Ako sa môže postaviť človek, žiada o hlasy v parlamente nezávislých poslancov, ktorí sú v HLAS-e, žiada kolegov tu, ktorí sedia z opozície dole, žiada celý SMER a všetkých nás chce pozatvárať, všetci sme hlupáci, všetci sme zlí, strašil návratom sociálnej demokracie na Slovensko a ponúka ako riešenie dve veci. Prvé riešenie je, že vznikne nejaká nová sedemdesiatšestka, ktorú on bude podporovať. A to akože my teraz to tu všetko robíme pre to, aby sa Sulík odfetoval a vrátil sa naspäť do vlády? Ako čo sme všetci už zišli z umu? Potom je druhá, druhý variant, ktorý spomínal, že nejaká úradnícka vláda pani prezidentky. Viete, ja vás politicky nemám rád, osobne nemám proti vám nič, ale dúfam, že toľko rozumu máte, že nechcete odovzdať moc, preboha, tejto pani v Prezidentskom paláci. Dúfam, že toľko rozumu máte, lebo ak ho nebudete mať, tak urobíte obrovskú, obrovskú chybu, my sa budeme z toho tešiť, ale pre túto krajinu to bude čistá katastrofa. Takže Sulík nám ponúka buď jeho návrat do vlády, alebo nám ponúka úradnícku vládu pani Čaputovej. O predčasných voľbách ani nehovoril! Ani s tým neprišiel, že poďme niečo urobiť. Nie, my spájame pád vlády, za ktorý budeme hlasovať, s predčasnými parlamentnými voľbami. A kľudne odignorujte zmenu ústavy, ktorá je predložená, pretože viem, že nič neprejde. Veľkí demokrati v SaS, prvé, čo ste urobili pri rokovaní o novelizácii Ústavy Slovenskej republiky, tak ste vyhodili referendum. A to sa čoho tak bojíte? Prečo by ľudia v referende nemohli rozhodovať o predčasných parlamentných voľbách? No lebo vy ani zďaleka neviete, čo to je sloboda a solidarita, vy zďaleka neviete, čo to je byť demokratické, právne a normálne. Takže chcem pripomenúť, ešte raz, my tu nebudeme plniť Sulíkove sny ani sny týchto poblúdencov v SaS, určite nie. My budeme hlasovať za pád vlády z našich jasných, racionálnych dôvodov, pretože si myslím, že Slovensko si zaslúži zmenu. Posledných štyridsať sekúnd. Želám si, aby tento cirkus skončil čo najrýchlejšie v parlamente, ktorý medzi sebou robíte, lebo vy ten cirkus tu robíte. My máme na stole pukance a kolu a pozeráme sa na vás. Toto je vaša hanba. To nie je hanba nikoho iného. Prosím, spamätajte sa, rýchlo to ukončite a poďme sa venovať tomu, že o pár dní tu máme 30 rokov výročia vzniku Slovenskej republiky. Ja viem, že je vám to jedno. Mne a mojim kolegom v SMER-e - sociálna demokracia to jedno nie je, 27 poslancov zo strany SMER - slovenská sociálna demokracia zahlasuje za pád tejto vlády. Ďakujem pekne. (Potlesk.)